Cyflwyniad i Lenyddiaethau Celtaidd
Mathau neu Genres o Lenyddiaeth Gynnar

1)  Chwedlau / Storïau
Cyfansoddiadau rhyddiaith, yn wreiddiol i’w hadrodd ar gof gan storïwyr proffesiynol (y cyfarwydd). Yn aml mewn cylchoedd cysylltiedig gyda chymeriadau canolog, fel Cylch Wlster a Chylch Finn o Iwerddon, a’r deunydd Arthuraidd. Mae llawer o’r cynnwys yn fytholegol, am dduwiau a digwyddiadau goruwchnaturiol neu ryfeddol, a defnyddir dyfeisiau naratif llên gwerin a straeon onomastig yn esbonio enwau lleoedd a nodweddion tirwedd. Mae’r rhamantau a ddaeth yn boblogaidd yn Ewrop o’r 12fed ganrif ymlaen, fel hanes Trystan ac Esyllt, yn tynnu ar yr un deunydd chwedlonol.
Esiamplau Cymraeg: 		Pedair Cainc y Mabinogi 
				Culhwch ac Olwen (y chwedl Arthuraidd gynharaf)
Esiamplau Gwyddeleg:	Táin Bó Cuailnge / Anrhaith Gwartheg Cuailnge
				Compert Con Culainn / Cenhedlu Cú Chulainn
				Togail Bruidne Da Derga / Dinistr Neuadd Da Derga
				Longes Mac N-Uislenn / Alltudiaeth Meibion Uisliu
2)  Cerddi Mawl
Molawdau a marwnadau yn dathlu rhinweddau brenhinoedd ac arglwyddi rhyfel, a gweithredoedd arwrol milwyr,  gan sicrhau clod tragwyddol i’r rhai a fu farw ar faes y gad (y delfryd arwrol). Cyfansoddwyd gan feirdd llys proffesiynol ar ffurfiau mydryddol cywrain, a’u hadrodd i gyfeiliant cerddorol fel rhan o seremoni’r llys. Dyma’r llenyddiaeth gynharaf a oroesodd yn y Gymraeg, yn dyddio o tua 600, a pharhaodd y traddodiad yn gryf tan ddiwedd yr Oesoedd Canol, fel y gwnaeth gan feirdd llys Iwerddon hefyd. 
Esiamplau:		Cerddi Taliesin yn moli Urien Rheged 
Y Gododdin gan Aneirin 			
3)  Canu Telynegol
[bookmark: _GoBack]Y nodwedd hanfodol yw’r ffocws ar deimladau a phrofiad, gan amlaf yn y person cyntaf neu gyda llais persona dramatig. Gall fod mewn ymateb i fyd natur, fel y cerddi tymhorol sy’n dathlu dyfodiad yr haf. Hefyd canu serch, defosiwn crefyddol, a galar o golli anwyliaid. Mae peth o’r deunydd hyn mor gynnar â’r 8fed ganrif.
Esiamplau:		Gerard Murphy (gol.), Early Irish Lyrics
			Nicolas Jacobs (gol.), Early Welsh Gnomic and Nature Poetry
			‘Stafell Gynddylan’ (galarnad Heledd am ei brawd)
			Cerddi serch Dafydd ap Gwilym, www.dafyddapgwilym.net 
